CELEX: 32019D1905
Language: bg
Date: 2019-11-08 00:00:00
Title: Решение (ЕС) 2019/1905 на Съвета от 8 ноември 2019 година за отправяне на искане до Комисията да представи проучване относно възможностите на Съюза за актуализиране на действащото законодателство относно производството и предлагането на пазара на растителен репродуктивен материал, както и предложение, ако е целесъобразно предвид резултатите от проучването

14.11.2019   
               
               
                  BG
               
               
                  Официален вестник на Европейския съюз
               
               
                  L 293/105
               
            
         РЕШЕНИЕ (ЕС) 2019/1905 НА СЪВЕТА
         от 8 ноември 2019 година
         за отправяне на искане до Комисията да представи проучване относно възможностите на Съюза за актуализиране на действащото законодателство относно производството и предлагането на пазара на растителен репродуктивен материал, както и предложение, ако е целесъобразно предвид резултатите от проучването
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 241 от него,
         като има предвид, че:
         
                     (1)
                  
                  
                     На 6 май 2013 г. Комисията представи на Европейския парламент и на Съвета предложение за регламент относно производството и предлагането на пазара на растителен репродуктивен материал. Целта на предложението беше да се обедини и актуализира действащото законодателство, за да се преодолеят няколко пораждащи опасения проблеми, като например: сложността, строгостта и разпокъсаността на съществуващото законодателство; нехармонизираното му прилагане в държавите членки, пораждащо пречки пред създаването на равнопоставеност за всички оператори; необходимостта от подобряване на привеждането на законодателството в съответствие с други законодателни актове, които се отнасят до сектора, и неговата съгласуваност с други политики; съществуването на възможности за намаляване на разходите и повишаване на ефективността; необходимостта от адаптиране към техническия напредък в селекцията на растенията и към развитието на европейския и световния пазар на растителен репродуктивен материал; както и опазването на биологичното разнообразие в селското стопанство и на растителните генетични ресурси.
                  
               
                     (2)
                  
                  
                     На 11 март 2014 г. Европейският парламент отхвърли предложението на Комисията и призова Комисията да оттегли предложението си и да представи ново предложение (1). На 16 юни 2014 г. Съветът изрази общата си подкрепа за доклад на председателството, съдържащ насоки за евентуално преработено предложение на Комисията. Комисията оттегли предложението в своята работна програма за 2015 г. и не представи ново предложение.
                  
               
                     (3)
                  
                  
                     Съветът счита, че проблемите, които Комисията имаше за цел да реши чрез предложението си от 2013 г., все още са актуални и че е необходимо проучване, за да се направи оценка на възможностите за актуализиране на действащата законодателна рамка, в съответствие с Междуинституционалното споразумение от D13 април 2016 г. за по-добро законотворчество (2), и по-специално точка 10 от него относно прилагането на членове 225 и 241 от Договора за функционирането на Европейския съюз,
                  
               ПРИЕ НАСТОЯЩОТО РЕШЕНИЕ:
         
            Член 1
            Съветът отправя към Комисията искане да представи до 31 декември 2020 г. проучване на възможностите за актуализиране на действащото законодателство относно производството и предлагането на пазара на растителен репродуктивен материал.
         
         
            Член 2
            
               1.   Съветът отправя искане към Комисията да представи предложение, ако е целесъобразно предвид резултатите от проучването, или да информира Съвета за други мерки, необходими като последващи действия вследствие на проучването.
            
            
               2.   В съответствие с обичайната практика Съветът отправя искане към Комисията да гарантира, че предложението е придружено от оценка на въздействието.
            
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
            
         
         
            Съставено в Брюксел на 8 ноември 2019 година.
            
               
                  За Съвета
               
               
                  Председател
               
               L. ANDERSSON
            
         
         
            (1)  Законодателна резолюция на Европейския парламент от 11 март 2014 г. (ОВ C 378, 9.11.2017 г., стр. 303).
         
            (2)  ОВ L 123, 12.5.2016 г., стр. 1.